DOI: 10.14457/tu.the.2020.1348
title: การจัดการปัญหาน้ำเสียของเทศบาลเมืองพิมลราช อำเภอบางบัวทอง จังหวัดนนทบุรี

description: การศึกษาเรื่อง การจัดการปัญหาน้ำเสียของเทศบาลเมืองพิมลราช อำเภอบางบัวทอง จังหวัดนนทบุรี มีวัตถุประสงค์เพื่อศึกษาสถานการณ์น้ำเสียและวิธีการและมาตรการในการจัดการปัญหาน้ำเสียของเทศบาลเมืองพิมลราช เพื่อศึกษาปัญหาและอุปสรรคในการจัดการปัญหาน้ำเสียของเทศบาลเมืองพิมลราช และเสนอแนะแนวทางในการจัดการปัญหาน้ำเสียของเทศบาลเมืองพิมลราชอย่างมีประสิทธิภาพ โดยศึกษาจากการวิเคราะห์ข้อมูลจากข้อมูลปฐมภูมิ และศึกษาข้อมูลจากการสัมภาษณ์เชิงลึกกับผู้บริหาร และบุคคลที่เกี่ยวข้องกับการจัดการปัญหาน้ำเสียของเทศบาลเมืองพิมลราช จากการศึกษา พบว่า เทศบาลเมืองพิมลราชมีปัญหาน้ำเสียที่เกิดจากบ้านเรือนประชาชนและหมู่บ้านจัดสรร เนื่องจากเกิดการขยายตัวของชุมชนเมือง กลายเป็นพื้นที่เชิงเศรษฐกิจสำหรับที่อยู่อาศัย จำนวนประชากรที่เพิ่มสูงขึ้นจึงส่งผลให้ปริมาณน้ำเสียเพิ่มขึ้นตามลำดับ โดยน้ำเสียจะผ่านระบบบำบัดน้ำเสียภายในอาคารอย่างบ่อเกรอะและบ่อดักไขมันเท่านั้น เมื่อปล่อยลงสู่คลองธรรมชาติทำให้คุณภาพน้ำอยู่ในระดับเสื่อมโทรม โดยการจัดการปัญหาน้ำเสียของเทศบาลเมืองพิมลราชพบปัญหาและอุปสรรค ดังนี้ 1) ปัญหาด้านวิธีการและมาตรการจัดการปัญหาน้ำเสีย เทศบาลเมืองพิมลราชเน้นใช้มาตรการควบคุมเป็นหลัก ในการดำเนินงานด้านการจัดการปัญหาน้ำเสีย โดยอาศัยอำนาจทางกฎหมาย เช่น การออกใบอนุญาตก่อสร้างอาคาร และการออกใบอนุญาตประกอบกิจการที่เป็นอันตรายต่อสุขภาพ เป็นต้น แต่ไม่มีการตรวจสอบคุณภาพของมาตรการควบคุมที่ถูกนำไปบังคับใช้ 2) ปัญหาด้านระบบการบริหารและทรัพยากร ผู้บริหารไม่เข้าใจปัญหาด้านการจัดการน้ำเสียอย่างแท้จริงและกำหนดนโยบายที่ไม่ตอบสนองต่อปัญหาน้ำเสียที่เกิดขึ้น โครงสร้างของกองสาธารณสุขและสิ่งแวดล้อมไม่ตอบสนองต่อปริมาณงาน และบุคลากรที่ปฏิบัติงานด้านการจัดการน้ำเสียมีไม่เพียงพอ นอกจากนี้ งบประมาณและเครื่องมือที่ใช้ในการจัดการน้ำเสียไม่เพียงพอต่อการปฏิบัติงานเช่นกัน ทั้งนี้ ไม่มีการนำเทคโนโลยีที่ทันสมัยเข้ามาปฏิบัติงานให้เกิดประสิทธิภาพ 3) ปัญหาด้านการจัดการเกี่ยวกับผู้มีส่วนได้ส่วนเสีย การดำเนินงานของเทศบาลเมืองพิมลราชไม่สร้างแรงจูงใจให้ผู้ก่อมลพิษมีการปรับเปลี่ยนพฤติกรรมและมีส่วนร่วมรับผิดชอบในการจัดการปัญหาน้ำเสีย 4) ปัญหาการมีส่วนร่วมของประชาชน เนื่องจากเทศบาลเมืองพิมลราชดำเนินการจัดกิจกรรมโครงการตามเทศบัญญัติเท่านั้น ไม่สนับสนุนให้ประชาชนเข้ามีร่วมในการแสดงความคิดเห็นเพื่อกำหนดนโยบายด้านการจัดการสิ่งแวดล้อม โดยเฉพาะปัญหาน้ำเสีย เพื่อสร้างความตระหนักถึงการอนุรักษ์สิ่งแวดล้อมร่วมกับเทศบาล ข้อเสนอแนะจากการศึกษา ด้านวิธีการและมาตรการ 1) ควรออกเทศบัญญัติเรื่อง การควบคุมอาคาร, เรื่อง การติดตั้งบ่อดักไขมันบำบัดน้ำเสียในอาคาร, เรื่อง กิจการที่เป็นอันตรายต่อสุขภาพประชาชน และเรื่อง การเก็บค่าบริการบำบัดน้ำเสีย เพื่อบังคับใช้ในพื้นที่เทศบาลเมืองพิมลราชอย่างเคร่งครัด 2) ควรสร้างระบบบำบัดน้ำเสียของเทศบาลเมืองพิมลราชในพื้นที่ที่ประสบปัญหาน้ำเสียและควรได้รับการแก้ไขอย่างเร่งด่วน เช่น บ้านเรือนดั้งเดิมหรือหมู่บ้านจัดสรรที่มีประชากรอยู่อย่างหนาแน่น เป็นต้น โดยอาศัยการดำเนินงานร่วมกับองค์การจัดการน้ำเสีย 3) ควรส่งเสริมเครือข่ายอาสาสมัครท้องถิ่นรักษ์โลก (อถล.) ให้มีในทุกหมู่ของตำบลพิมลราช และส่งเสริมประชาชนเข้าร่วมกิจกรรมเกี่ยวกับการอนุรักษ์สิ่งแวดล้อม ด้านระบบการบริหารและทรัพยากร 1) ควรมีนโยบายด้านการจัดการสิ่งแวดล้อมให้สอดคล้องกับเป้าหมาย Smart City และตอบสนองต่อปัญหาด้านน้ำเสียในปัจจุบัน 2) ควรปรับโครงสร้างของกองสาธารณสุขและสิ่งแวดล้อมให้สอดคล้องกับปริมาณงาน และเพิ่มอัตรากำลังของบุคลากรที่ปฏิบัติงานด้านการจัดการน้ำเสีย 3) ควรเพิ่มงบประมาณด้านการจัดการน้ำเสียและจัดหาเครื่องมือที่ทันสมัยมาปฏิบัติงานเพิ่มประสิทธิภาพการทำงาน